## La Generalitat entrega als ajuntaments les targetes de transport gratuït Recuperem València i habilita el tràmit per a sol·licitar-la

*** Més de 400.000 habitants dels municipis més afectats per les riuades podran viatjar gratis en el transport públic durant tot l’any després de rebre la targeta del seu consistori
* Les persones residents en altres municipis que hagen perdut el seu vehicle a causa de les inundacions també podran sol·licitar-la
* Les corporacions municipals col·laboren en esta iniciativa de la Generalitat per a agilitzar la gestió i lliurament de les targetes**

La Generalitat ha obert el procés de sol·licitud de la targeta de transport gratuït Recuperem València, destinada a tots els habitants dels 31 municipis més afectats per la riuada, així com a aquells residents d’altres localitats que hagen perdut el seu vehicle. Esta targeta permetrà als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025.

Esta iniciativa, promoguda per la Generalitat per a beneficiar més de 400.000 habitants de les zones que més danys van patir per les inundacions, es durà a terme a través de les corporacions municipals per a agilitzar la gestió i facilitar que els veïns puguen arreplegar les seues targetes en les seues respectives localitats de residència.

El procés d’entrega de les targetes s’ha organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades podran sol·licitar la targeta a través dels seus respectius ajuntaments. Tots els consistoris ja disposen de les targetes, que es repartiran en els pròxims dies de manera presencial.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València de Castellar-l’Oliveral, Forn d’Alcedo i la Torre.

L’únic requisit per a obtindre la targeta és comptar amb residència en el municipi des d’abans del 29 d’octubre de l’any passat. L’ajuntament verificarà que és així i registrarà les dades personals del titular i el segell del consistori en el procés d’entrega de la targeta, que serà en l’acte. Un procés ràpid que permetrà agilitzar l’entrega per part dels consistoris.

**Altres poblacions afectades**

Així mateix, s’han habilitat targetes de viatge gratuïtes per als residents de municipis menys afectats que també hagen perdut el seu vehicle. Esta modalitat està dirigida a localitats a on el percentatge de vehicles danyats durant la riuada siga inferior al 5% del total del parc municipal.

En este cas, les persones podran sol·licitar dos targetes de transport gratuït per cada vehicle sinistrat: una per al titular i una altra per a una persona designada per ell. Per a estos municipis, la sol·licitud es farà de manera telemàtica en la pàgina web de l’Autoritat de Transport Metropolità de València ([ATMV](https://atmv.gva.es/va/)).

Per a completar la sol·licitud, serà necessari adjuntar un certificat que demostre la residència en el municipi abans del 29 d’octubre de 2024, el certificat de baixa del vehicle sinistrat i còpies del DNI de les dos persones per a les quals se sol·licita l’ajuda, una de les quals ha de ser el titular del vehicle. L’Autoritat de Transport Metropolità de València s’encarregarà de la distribució de les targetes, que s’enviaran al domicili del sol·licitant.

Les localitats d’este segon grup inclouen Montroi, Turís, Alginet, Torrent, Calles, Silla, Alfarb, Buñol, Polinyà de Xúquer, Carlet, Tous, Picassent, Caudete de las Fuentes, València, Vilamarxant, Requena, Alzira, Real, Alborache, Siete Aguas, Favara, Corbera, Alcàsser, Fuenterrobles, Chera, l’Énova, Benifaió, Manises, Macastre, Bugarra, Rafelguaraf, Cullera, Manuel, Yátova, Albalat de la Ribera, Mislata, Camporrobles, Sinarcas, Sollana, Dos Aguas, Chulilla, Carcaixent, la Pobla Llarga, Almussafes, Senyera, Paterna, Fortaleny, Bétera, Llíria, Tavernes de la Valldigna, Castelló i Sueca.

Les targetes estaran actives des del 24 de febrer. Tota la informació necessària sobre la targeta de mobilitat està disponible en la pàgina de la [Generalitat](https://atmv.gva.es/va/inici).

Fecha: 17/02/2025